Vir al die vroue in jou lewe | Netwerk24
Vir al die vroue in jou lewe
Deur Anél Potgieter 04 Augustus 2019 00:01
Ek het verlede week saam met die koskonsultant Heleen Meyer gekook en ons het twee van haar heerlike, gesonde bygeregte gemaak – die geurigste sitruskoolslaai en geroosterde botterskorsie en blomkool met avokado.
Bederf die komende Vrydag, Vrouedag, die vrou in jou lewe daarmee.
Heleen se ma
Terwyl ons besig was, het Heleen my van haar ma, Letteli Nel, vertel: “As kind aanvaar mens mos maklik jou ouers as daardie mense wat vir jou (moet) sorg – en wanneer jy die dag self ’n ma word, besef jy hoeveel liefde en opofferings daarmee gepaardgaan.
“Dan waardeer jy jou eie ouers skielik in ’n totaal ander lig.
“My ma is sonder twyfel ’n baie sterk figuur in my lewe. Ons kan soos vriendinne kuier, maar ondersteun mekaar ook in vele opsigte.
“Tot my groot vreugde, speel my ma ook in my kinders se lewe ’n groot rol. Sy het oneindige geduld, baie wysheid oor die lewe, en haar kinders en kleinkinders is vir haar ongelooflik belangrik.
“Sy verjaar op Vrouedag en sedert dit jare gelede ingestel is, voel dit vir my baie gepas dat haar verjaardag ’n ekstra spesiale dag is – sy verdien dit.”
Gelukkige Vrouedag vir julle almal en baie geluk met jou verjaardag tannie Letteli. Ek hoop die jaar is vol liefde, lekker kos en lag.
NS: Vir nog heerlike resepte besoek www.heleenmeyer.co.za
Heleen Meyer by haar ma, Letteli Nel.
Sitruskoolslaai met dille
Sitruskoolslaai met dille. Foto:
(Resep Heleen Meyer)
60 ml olyf- of avokado-olie
30 ml gekapte vars dille
½ komkommer, in skyfies gesny
1 klein witkool, gehalveer en in dun wiggies gesny
2 lemoene, in segmente verdeel
1 pienk pomelo, in segmente verdeel
’n groot handvol vars dille
Meng die olie, asyn, heuning en dille in ’n mengbak saam en geur na smaak. Meng die komkommer en kool liggies deur en laat vir 15 minute staan.
Pak die kool en komkommer op ’n slaaibord, met die lemoene, pomelo en kruie tussenin. Giet die slaaisous oor en sit voor.
Geroosterde botter-skorsie en blomkool met avokado
Resep uit The Westfalia Recipe Booklet
2 kaneelstokkies, in stukkies gebreek
45 ml rooibostee
125 ml sonneblom- of pampoensade
1 groot avokado, in blokkies gesny
2 skywe feta, gekrummel
handvol elk vars kruisement en koljanderblare, grof geskeur
Voorverhit oond tot 200 °C en voer ’n bakplaat uit met bakpapier.
Meng olie, komyn, kaneel en tee saam in ’n groot mengbak en geur na smaak. Meng botterskorsie by en meng goed deur. Skep botterskorsie met oliemengsel op bakplaat.
Rooster vir 20 minute of tot die botterskorsie net gaar is.
Voeg die blomkool, sade en kekerertjies by en meng deur die vloeistof in die pan. Rooster vir tien minute of tot die blomkool net gaar is. Skep geroosterde groente en sade in ’n bak en meng die avokado, feta en kruie liggies deur.
Dis so lekker om al jul e-posse te kry. Ek dink ek moet my redakteur vra vir ekstra ruimte :-)
Lochner de Kock laat weet na aanleiding van “Hoe om ’n eier te kook”: Sit ’n paar albasters of ’n teelepel saam in, dan hoor jy as die water begin kook!
Ma Babs se skaapboud
Tienkie Swart: Ek het baie van jou resepte al met groot sukses gemaak! Oor Babs se skaapboud – sou die boud in die helfte gesaag wees, watter tyd/temperatuur sou jy aanraai?
Anél: Tienkie, ek sal die boud teen dieselfde temperatuur bak, maar die tyd met so ¼ verminder. Daarna sal ek dit in foelie toedraai om te rus.
Pastei, tjips en stasiesous
Tonie van Tonder: Ek wil vir Fanie Blignaut en jou vertel van my en my buurman Chris Roodt se gesprek. Ek is 63 jaar oud en Chris 74 jaar. Hy onthou nog die pie en gravy wat ek as kind in die 1960’s by Parkstasie in Johannesburg geëet het wanneer ons die Transkaroo-trein na Hartenbos geneem het. Ons het so lekker daaroor gepraat dat ons later ons lippe begin aflek het. Ons kon nie op die naam van die pie kom nie. Die volgende oggend kom buurman oor die pad gehaas met ’n stukkie papier in sy hand. Hy sê: “Hier is die naam – Perks pie en gravy!” Ek het gelees die gravy kom uit die Tweede Wêreldoorlog. Die Geallieerdes kon nie meer die boeliebief geëet kry nie, toe kry die Amerikaners die idee om dik uiesop te maak om daaroor te gooi vir ’n beter smaak.
Kobus Terblanche: Jou skrywe oor pastei, tjips en sous het my baie ver teruggeneem. Ek het in 1965 by die ou Yskor kom werk. In die werke was daar eetplekkies. As ons laat werk, was dit baie lekker om pastei, tjips en sous te bestel. Ek kan vandag nog die geur van die kos proe.
Fanie Steenkamp: Fanie Blignaut se storie laat ’n mens verlang. Ek het op Tsumeb in Suidwes-Afrika grootgeword. Ek het aan die Hoërskool Upington gematrikuleer. Baie van ons het per trein gereis. Die lekkerste was die eet. Veral op stasies – pie en sous teen ’n halfkroon, dit sluit koffie of melk in. Die sous was heerlik, die pasteie ook!
Leon Ward: Ek het die bruinuiesousresep gemaak en baie geniet saam met tuisgemaakte pastei en tjips. Aangeheg is my spoorwegstasiebruinsousresep wat ek iewers gekry het.
Spoorwegstasie se bruinsous
900 gram ertjiemeel
3 pakkies beesstertsop
500 gram bisto
900 gram koekmeel
bietjie maalvleis (opsioneel)
Sif die bestanddele drie keer saam. Hou dit in ’n houer in die yskas en haal uit wanneer jy dit wil gebruik.
Braai een fyngekapte ui met ’n bietjie maalvleis. Meng 1 koppie van die droë bestanddele met bietjie water en maak ’n pasta. Plaas in die kastrol by die uie en maalvleis en voeg water by om ’n lekker sous te vorm.
Meer oor: Resepte | Vroue | Vrouedag